## Pravilnik o uvjetima i trajanju karantene za uvezene životinje

### NN 13/1994 (25.2.1994.), Pravilnik o uvjetima i trajanju karantene za uvezene životinje

# MINISTARSTVO POLJOPRIVREDE I ŠUMARSTVA

Na temelju članka 47. stavka 5. Zakona o zdravstvenoj zaštiti životinja
i veterinarskoj djelatnosti ("Narodne novine", br. 52/91, 64/91
i 26/93), ministar poljoprivrede i šumarstva donosi

## PRAVILNIK

### O UVJETIMA I TRAJANJU KARANTENE ZA UVEZENE ŽIVOTINJE

Članak 1.

Ovim se pravilnikom određuju uvjeti kojima moraju udovoljavati objekti
za smještaj i držanje životinja iz uvoza i vrijeme u kojem se provjerava
zdravstveno stanje uvezenih životinja.

Članak 2.

U smislu odredaba ovog pravilnika:

1. karantena je sustav protuepizootijskih mjera u određenom mjestu i
za određeno vrijeme radi provjere zdravlja uvezenih životinja;

2. životinje su, sve životinje prema članku 3. Zakona o zdravstvenoj
zaštiti životinja i veterinarskoj djelatnosti, njihovo sjeme, zameci, kao
i jaja domaće peradi i drugih ptica;

3. karantenski objekt je prostorija, nastamba ili skup nastambi, kao
i otvorene površine oko nastambi u kojima se u uvjetima potpune izolacije
drže životinje iz uvoza, tako da je spriječen neposredan ili posredan dodir
s drugim životinjama dok traje provjera njihovog zdravstvenog stanja.

Članak 3.

Karantenski objekt za uvezene konje, magarce, mule, mazge, goveda, ovce,
koze, svinje i perad, glede prostora izgradnje mora udovoljavati slijedećim
uvjetima:

1. prostor na kojem se nalazi karantenski objekt mora biti udaljen od
naselja stočnih objekata, kafilerija, smetlišta i jama grobnica najmanje
500 m, a razina podzemnih vode na mjestu izgradnje mora biti najmanje dva
metra ispod površine;

2. karantenski objekt mora biti dovoljno prostran da bi se osigurala
funkcionalna povezanost pojedinih dijelova objekta i osigurao od ulaska
ljudi i životinja ogradom visokom najmanje 1,80 m i udaljenom najmanje
10 m od najbliže karantenske nastambe;

3. mora imati samo jedan ulaz, preko kojega se nadzire kretanje ljudi
i životinja te promet hrane za životinje i drugog materijala;

4. karantenski objekt mora imati dovoljno vode za piće i pranje, te
sustav za prihvaćanje i neškodljivo odvođenje otpadnih i atmosferskih voda;

5. gnojište mora biti unutar karantenskog objekta izgrađeno tako da
nije moguće zagađivanje okoliša i raznošenje bioloških agenasa;

6. u karantenskom objektu ne smije se za trajanja karantene držati druge
životinje osim onih na koje se karantena odnosi:

7. ulaz u karantenski objekt mora imati dezinfekcijsku barijeru za osoblje
i vozila;

8. unutar karantenskog objekta mora se osigurati pranje i dezinfekcija
vozila nakon istovara uvezenih životinja;

9. unutar karantenskog objekta mora se osigurati nastamba ili prostorija
za odvojeno držanje životinja kod kojih se utvrde promjene zdravstvenog
stanja.

Članak 4.

Nastamba u karantenskom objektu za uvezene životinje iz članka 3. ovoga
pravitnika glede tehničkih uvjeta i opreme mora udovoljavati slijedećim
uvjetima:

1. da je izgrađena od čvrstog materijala, da osigurava tehnološke uvjete
uzgoja i normative higijene smještaja za uvezene životinje;

2. ulaz u karantensku nastambu mora imati dezinfekcijske barijere za
osoblje i vozila;

3. karantenska nastamba mora imati podesne prostorije, ili ograđene
prostore, za održavanje higijene djelatnika.

Članak 5.

Uvezano sjeme i zameci sisavaca moraju se čuvati u prikladnim posebno
označenim spremnicima u odvojenoj prostoriji do završetka karantene. Uvezena
jaja za rasplod domaće peradi, pernate divljači i drugih ptica moraju se
čuvati u odvojenoj prostoriji do valenja. Uvezena jaja za rasplod mogu
se valiti samo u posebno obilježenim predvalionicima i valionicima u kojima
se u vrijeme valenja uvezanih jaja ne smiju valiti jaja drugog podrijetla.

Članak 6.

Karantenski objekt za uvezene pse, mačke, kuniće. krznaše, ukrasne ptice
i perad, akvarijske ribice, gmazove i druge životinje ako se uvoze pojedinačno
ili u malom broju za vlastite potrebe kao kućni ljubimci, kao i za zvijeri,
divlje i egzotične životinje za zoološke vrtove, može biti samo prostorija
ili prostorije koje moraju biti građene i smještene tako da udovoljavaju
tehnološkim i veterinarsko-sanitarnim uvjetima za uzgoj tih vrsta, da su
odvojene od prostorija u kojima se drže druge životinje i da je trajno
omogućen veterinarski nadzor. Karantenski objekt za uvezene životinje iz
stavka 1. ovoga članka, a koje se uvoze u većem broju za daljnji uzgoj
ili prodaju, moraju udovoljavati uvjetima iz članka 3. i 4. ovoga pravilnika.
Karantenski objekt za uvezenu divljač namijenjenu uzgoju na farmama ili
za obnovu lovišta, mora udovoljavati uvjetima iz članka 3. i 4. ovoga pravilnika.

Članak 7.

Karantenski objekt za uvezene pčele, dudove svilce, ribe i njihova oplođena
jaja (ikre), rakove, školjke, kornjaše, puževe, pijavice i laboratorijske
životinje, mora biti ograđen tako da udovoljava tehnološkim i veterinarsko-sanitarnim
uvjetima za uzgoj tih životinjskih vrsta i smješten tako da osigurava odvojenost
od drugih životinja.

Članak 8.

Karantenski objekt mora biti pripremljen za prijem životinja iz uvoza
najmanje 14 dana prije njihova prispijeća u karantenu. Priprema karantenskog
objekta razumijeva temeljito čišćenje i dezinfekciju, odgovarajućim sredstvom,
otvorenih površina u krugu karantenskog objekta, površina objekta, opreme
i pribora za rad.

Članak 9.

Za trajanja karantene, ulaz u krug karantenskog objekta zabranjen je
osobama koje nisu uposlene u karanteni, osim veterinarskim inspektorima
i ovlaštenim veterinarskim djelatnicima koji provode naređene protuepizootijske
mjere, klinička i alergijska ispitivanja, te patoanatomske i laboratorijske
pretrage.

Članak 10.

Karantena za uvezene životinje, za sjeme i zametke sisavaca traje do
završetka naređenih dijagnostičkih pretraga, a najduže 30 dana. Karantena
za uvezena rasplodna jaja domaće peradi i drugih ptica traje tijekom inkubiranja
i tri dana nakon valenja.

Članak 11.

Karantena se može produžiti ako se odgovarajućim pretragama posumnja
na zaraznu bolest ili se dokaže postojanje zarazne bolesti kod uvezenih
životinja.

Članak 12.

Stupanjem na snagu ovoga pravilnika prestaje važiti Pravilnik o uvjetima
i trajanju karantene za uvezene životinje ("Narodne novine",
br. 53/91).

Članak 13.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-2/94-1/20

Urbroj : 525-01-94-1

Zagreb, 11. veljače 1994.

Ministar poljoprivrede i šumarstva

**Ivan Tarnaj, dipl. ing., v. r.**

Pravilnik, NN 13/1994-252